Strenger inperkings in veral Gauteng nodig – Cyril | Netwerk24
22 Junie 2021 13:50
Daar is duidelike aanduidings dat inperkingsmaatreëls in veral Gauteng versterk moet word.
So het pres. Cyril Ramaphosa gesê te midde van 'n groeiende derde vlaag van koronavirusinfeksies en druk op die gesondheidstelsel in Suid-Afrika se digs bevolkte provinsie.
Hy het Dinsdag op 'n mediakonferensie by die Kaapstad-hawe gesê die Nasionale Covid-19-bevelsraad sal oor 'n strenger vlak van inperking vergader en aanbevelings daaroor maak.
"Ons is diep bekommerd en (in Gauteng) sien ons 'n infeksiekoers wat baie hoër is as wat voorheen gesien is."
David Makhura, Gautengse premier, het Maandag geen doekies oor die stand van sake omgedraai nie en het gewaarsku: "Die huis is aan die brand."
Volgens Ramaphosa is daar uitdagings in verband met die beskikbaarheid van hospitaalbeddens en mediese suurstof.
Die doel sal wees om 'n balans tussen die ekonomie en menselewens te handhaaf.
Hy het ook sy dank uitgespreek teenoor die lede van die Suid-Afrikaanse Nasionale Weermag wat in Gauteng se gesondheidsektor ontplooi gaan word.
Hy het voorts benadruk dat infeksies nie net in Gauteng aan die toeneem is nie, maar ook in ander provinsies.